**PRAVILNIK**

**O POSTUPKU PRODAJE DIONICA U PROCESU PRIVATIZACIJE BANAKA**

**("Službene novine Federacije BiH", broj: 36/10)**

**A - Osnovne odredbe**

**Član 1.**

Ovim pravilnikom utvrđuju se pravila prodaje dionica u postupku privatizacije banaka.

**Član 2.**

Postupak prodaje dionica u procesu privatizacije provodi Federalno ministarstvo finansija-Federalno ministarstvo financija (u daljem tekstu: Ministarstvo), preko Jedinice za privatizacije banaka (u daljem tekstu: Jedinica).

**Član 3.**

Privatizacija banke obavit će se putem javne aukcije, javnog prikupljanja ponuda (tendera) i javne ponude dionica. Javna aukcija, javno prikupljanje ponuda (tender) i javna ponuda dionica mogu se ponoviti ukoliko Ministarstvo ocijeni da je uspjeh moguć. Ukoliko privatizacija banke nije uspjela na jedan od navedenih načina Ministarstvo može obaviti direktne pregovore s jednim ili više investitora u cilju prodaje dionica.

**Član 4.**

Pod javnom aukcijom, u smislu ovoga pravilnika, podrazumijeva se prodaja dionica u postupku privatizacije banaka putem javnog nadmetanja potencijalnih kupaca po osnovi cijene.

Pod javnim prikupljanjem ponuda (tender), u smislu ovoga pravilnika, podrazumijeva se prodaja dionica u postupku privatizacije banaka putem javnog prikupljanja ponuda potencijalnih kupaca, pri čemu su unaprijed definisani kriteriji za vrednovanje ponuda.

Pod javnom ponudom dionica, u smislu ovoga pravilnika, podrazumijeva se prodaja državnih/društvenih dionica u većinski privatnim bankama putem prikupljanja ponuda potencijalnih kupaca, pri čemu su, pored početne cijene, unaprijed definisani i drugi kriteriji za vrednovanje ponuda.

Neposredna pogodba, u smislu ovog pravilnika, je privatizacija banke, odnosno prodaja dionica ili imovine banke putem direktnih pregovora.

**Član 5.**

Prodavalac dionica prenesenih na Ministarstvo u postupku javne aukcije, javnog prikupljanja ponuda (tendera) i javne ponude dionica je Jedinica.

Kupci u postupku javne aukcije, javnog prikupljanja ponuda (tendera), javne ponude dionica i neposredne pogodbe mogu biti sva domaća i strana fizička i pravna lica u skladu sa Zakonom o privatizaciji banaka ("Službene novine Federacije BiH", br. 12/98 i 29/00).

Lica iz stava 2. ovoga člana stiču svojstva učesnika u prodaji dionica registracijom za učešće na javnoj aukciji ili javnom prikupljanju ponuda (tenderu).

**Član 6.**

Početnu cijenu dionica u postupku privatizacije odobrava Ministarstvo.

Početnu cijenu dionica koje su predmet prodaje putem javne ponude utvrđuje Jedinica, a odobrava Ministarstvo.

Plaćanje dionica vrši se isključivo novcem.

**Član 7.**

Jedinica će u sredstvima javnog informisanja objaviti javni poziv za učešće na svakoj javnoj aukciji, svakom javnom prikupljanju ponuda (tenderu), svakoj javnoj ponudi dionica i svakoj neposrednoj pogodbi.

Javni poziv za učešće na javnoj aukciji, javnom prikupljanju ponuda (tendera) i javnoj ponudi dionica i neposrednoj pogodbi, kao i rezultate javnog poziva, Jedinica objavljuje najmanje u jednom domaćem dnevnom listu koji je dostupan na cijelom teritoriju Federacije Bosne i Hercegovine.

**B - Komisija za provođenje postupka privatizacije**

**Član 8.**

Prodaju dionica organizuje Jedinica.

Postupak prodaje dionica u skladu sa odredbama ovog pravilnika provodi Komisija za provođenje postupka privatizacije (u daljem tekstu: Komisija) koju imenuje direktor Jedinice.

Komisija se sastoji od tri člana, u kojoj je jedan član iz Ministarstva.

Zasjedanju Komisije može prisustovati i predstavnik banke, koji nema pravo glasa.

**Član 9.**

Komisija je obavezna da:

- registruje učenike javne aukcije, javnog prikupljanja ponuda (tendera), javne ponude dionica i neposredne pogodbe,

- organizuje provođenje prodaje dionica putem javne aukcije, javnog prikupljanja ponuda (tendera), javne ponude dionica i neposredne pogodbe u skladu sa odredbama ovoga pravilnika,

- održava red tokom prodaje dionica i izriče mjere u slučaju ometanja toka prodaje,

- u ime prodavaoca izdaje potvrdu kupcu.

Odluke Komisija donosi većinom glasova.

Odluka Komisije je konačna.

**Član 10.**

Postupak prodaje putem javne aukcije, javnog prikupljanja ponuda (tendera), javne ponude dionica ili neposredne pogodbe obuhvata:

- pripremu i provođenje javne aukcije, javnog prikupljanja ponuda (tendera), javne ponude dionica ili neposredne pogodbe,

- prijavu za učešće i registraciju učesnika,

- aktivnosti poslije provedene javne aukcije, javnog prikupljanja ponuda (tendera), javne ponude dionica ili neposredne pogodbe.

**Član 11.**

Ministarstvo može formirati Savjetodavni komitet, koji će biti sastavljen od predstavnika Ministarstva, Centralne banke Bosne i Heregovine, Agencije za bankarstvo Federacije Bosne i Hercegovine (u daljem tekstu: Agencija) i drugih stručnih lica.

Komisija može od Savjetodavnog komiteta zatražiti savjetodavno mišljenje.

Mišljenje Savjetodavnog komiteta nema obavezujuću snagu.

**C - Konflikt interesa**

**Član 12.**

Pod konfliktom interesa, u smislu ovoga pravilnika, smatra se pojavljivanje bilo kojeg lica zaposlenog u Ministarstvu ili Jedinici u postupku javne aukcije, javnog prikupljanja ponuda (tendera), javne ponude dionica ili neposredne pogodbe direktno ili putem punomoćnika.

Ukoliko se utvrdi da je neki od učesnika javne aukcije, javnog prikupljanja ponuda (tendera), javne ponude dionica ili neposredne pogodbe sa članom Komisije u srodstvu u uspravnoj ili pobočnoj liniji do trećeg stepena, ili je sa njim povezan materijalnim interesom, Jedinica je dužna izvršiti zamjenu člana Komisije.

**Član 13.**

Ukoliko se poslije otvaranja ponuda utvrdi postojanje okolnosti iz člana 12. stav 1. ovoga pravilnika takva ponuda proglasit će se nevažećom i ukoliko su ispunjeni ostali uslovi javne aukcije, javnog prikupljanja ponuda (tendera), javne ponude dionica ili neposredne pogodbe postupak vrednovanja ponuda se nastavlja, a ukoliko nisu ispunjeni ostali uslovi, javna aukcija, javno prikupljanje ponuda (tender), javna ponuda dionica ili neposredna pogodba proglašavaju se neuspjelim.

Inicijativu za proglašavanje javne aukcije, javnog prikupljanja ponuda (tendera), javne ponude dionica ili neposredne pogodbe neuspjelim, u skladu sa stavom 1. ovog člana, može pokrenuti direktor Jedinice ili bilo koje zainteresovano lice u roku od 15 dana od dana otvaranja ponude.

Javnu aukciju, javno prikupljanje ponuda (tender), javnu ponudu dionica ili neposrednu pogodbu neuspjelim proglašava Jedinica i odluku o tome objavljuje u sredstvima javnog informisanja, u roku od sedam dana od dana donošenja odluke.

**D - Prelazne i završne odredbe**

**Član 14.**

Pravila postupka prodaje putem javne aukcije, javnog prikupljanja ponuda (tendera), javne ponude dionica ili neposredne pogodbe regulisana su posebnim prilozima i sastavni su dio ovog pravilnika.

**Član 15.**

Pravila postupka prodaje putem javne aukcije regulisana su u Prilogu 1. ovoga pravilnika.

Pravila postupka prodaje putem javnog prikupljanja ponuda (tendera) regulisana su u Prilogu 2. ovoga pravilnika.

Pravila postupka prodaje putem javne ponude reglisana su u Prilogu 3. ovoga pravilnika.

Pravila postupka prodaje putem neposredne pogodbe regulisana su u Prilogu 4. ovoga pravilnika.

**Član 16.**

Ovaj pravilnik stupa na snagu danom objavljivanja u "Službenim novinama Federacije BiH".